IL-PL SAR PARTIT TAL-KUNTRATTURI U JINJORA L-WEĠGĦA TAĊ-ĊITTADINI? Vera li l-għajta l-ġdida tal-Partit Laburista hija "Pro-business" minflok "Partit tal-Ħaddiem", iżda qatt ma kont nistenna li taħt dan il-gvern jiġi ġġustifikat il-qirda ta' parti mill-propjeta' ta' ċittadin għaliex kollox sar "skond il-liġi". Dan ifisser li bqajna l-istess kif konna taħt in-Nazzjonalisti jew morna għall-agħar bil-kuntratturi jikkapparaw kullimkien, jagħmlu li jridu, jkissru, jisturbjaw u jniġġzu mingħajr ħadd ma jista' jkellimhom għax permezz tal-MEPA jew issa, il-PA l-liġi saret kumpletament favurihom. Min jaf kemm hawn nies qed ibatu għax xi kuntrattur qiegħed jaħdem fuq il-propjeta' ta' ħdejhom u jiġi jaqa' u jqum mill-istorbju u l-ħsara li jagħmlilhom. Storbju ta' tkissir mis-7.00 u anke s-6.30 ta' filgħodu; il-parking quddiem il-bieb meħud mill-inġenji, trakkijiet u l-bulldozers; u konċenturi u ħsara fil-propjeta' tagħhom minħabba dan it-tkissir u foga u trab ma' kullimkien. Imsieken dawn in-nies. Qed jgħixu fl-infern u ħadd ma jista' jgħinhom. Anzi jiġri bħalma ġara lil dik il-mara f'Tas-Sliema fejn sabet li gaffa baqgħet dieħla fil-bitħa tagħha u faqqgħtilha kull m'hemm u jiġi għaref bħal Michael Ferry jgħid: "Li qegħdin f'kuntatt kontinwu mal-perit Martin Xuereb, li ssottometta d-dokumenti kollha u għamel cert li kollox kien korrett". Biex tgħaxxaqha qal ukoll li "nassigurak li kollox f'postu qiegħed u li m'għandekx għalfejn tinkwieta!" Dan bis-serjeta' kien qed jitkellem? Jifqgħulek il-bitħa u jiġi dal-pulċinell jassiguraha li kollox f'postu? Hemm ir-ritratt, qed juri t-tkissir tal-bitħa li l-gaffa ġabitha tħin? Mela dan għami u bla moħħ? U biex tgħaxxaqha jkompli jgħidilha li m'għandhiex għalfejn tinkwieta? Mela qed ifarrkulha d-dar u jgħidilha li m'għandhiex għalfejn tinkwieta? Aħjar assigurah li l-kuntrattur se jirranġalha l-ħsara kollha li għamlilna għax nafu kżijiet fejn il-kuntratturi jagħmlu l-ħsara li d-djar biswit l-iżvilupp tagħhom u jispiċċaw il-qorti u xorta ma jsewwux il-ħsara li għamlu. Minbarra li dan Michael Ferry jidher li kretin mill-kbar li mhux denju għall-post li qed jokkuppa. Il-gvern ma jaħsibx li għandu jieħu passi u jipproteġi ċ-ċittadin u jġiegħel kull kuntrattur jagħti kemmxa flus lill-PA biex jekk jagħmel ħsara lill-propjetajiet biswit, ikun jistgħu jiġu rranġati mingħajr problemi. Il-gvern ma jaħsibx li wasal iż-żmien li juri verament li hu gvern tal-poplu kollu u mhux t'erba' kuntratturi li għenuh jitla' fl-aħħar elezzjoni? Wara kollox, dawk forsi tawħ il-flus, iżda ċ-ċittadini li suppost jipproteġi d-drittijiet tagħhom tawħ il-voti!
Tal-Mistħija!